আমরা দেখতে পাই, হাসান আলী রাজাকার হয়েও তার ভেতর জেগে ওঠে তীব্র এক মানবিকবোধ। সে বিদ্রোহী হয়ে ওঠে। তার বিবেকে প্রশ্ন জেগেছে বিনাদোষে মানুষ হত্যা, ঘরে আগুন দেওয়া – এ তো বর্বরতা। বুকের ভেতর তীব্র ঘৃণা আর প্রতিশোধের আগুনই হাসান আলীকে দুঃসাহসী করে তোলে। মসজিদের ভেতর ঢুকে পাক কোরান হাতে সে যখন ‘কিরা কাটে’ প্রতিশোধ নেওয়ার শপথ করে – চরিত্রটি ভিন্ন এক মাত্রা লাভ করে। শ্যামল ছায়া উপন্যাসের সার্থকতা এখানেই যে, রাজাকার হয়েও হাসান আলী যে-জীবনজিজ্ঞাসায় উত্তীর্ণ হয়, তা হচ্ছে স্বদেশপ্রেম ও মানবিকতায়। অর্থাৎ জন্মভূমির শ্যামল ছায়ায় সে স্নাত হয়।